  Майя Бывальцева 12–23 южтолэзе Удмуртиын «Иворты, кытын кулонэн вузкаро» огъяросси акци улсын ужрадъёс ортчозы, ивортэ элькунысь Печатья но калыке ивортодэт вӧлмытонъя агентство. Та нуналъёсы вань мылкыд карисьёс йырсазез усыкмытӥсь суретъёсты катэз тӥяса бергатонэн, наркоманиез алонэн, эмъяськонэн, реабилитациен но наркотикъёсын эшъяськись муртъёсты улонэ берыктонэн герӟаськем ужпумъёсъя визь-кенеш басьтыны быгатозы. Валэктонъёс улосвылысь Кунпуш ужъёсъя министерстволэн Наркотикъёсты бергатонэз чакланъя управлениысьтыз ӧнерчиос, элькунысь наркодиспансерысь эмчиос-наркологъёс сётозы. 14-тӥ но 21-тӥ южтолэзе 17 часысен 19 час 30 минутозь элькунын улӥсьёс (3412) 415–127 но (3412) 415–140 телефонъёсъя жингыртыса яке Кунпуш ужъёсъя министерстволэн Наркотикъёсты бергатонэз чакланъя управленияз (Ижкар, Вотка шоссе урам, 120) лыктыса юрттэт курыны быгатозы. Со сяна, йырсазез усыкмытӥсь суретъёсты вузан учыръёс, наркотикъёсты кутон интыос, усыкмытӥсь будосъёсты (макез но кенэмез) возён но вузан интыос сярысь 02 телефонъя (сотовойысь — 102) полицие уен-нуналэн вераны луэ. Тегъёс: Мерлык Удмуртия йырсазезусыкмытсьсуретъёс  